ໃນຕອນເຊົ້າຂອງວັນທີ 20 ຕຸລາ 2022, ສະຖາບັນການຕ່າງປະເທດ, ກະຊວງການຕ່າງປະເທດ ໄດ້ຈັດພິທີປາຖະ ກະ ຖາ, ທີ່ ສູນການຮ່ວມມືສາກົນ ແລະ ການຝຶກອົບຮົມ (ICTC), ພາຍໃຕ້ຫົວຂໍ້ “60 ປີ ສາຍພົວພັນການທູດ ລາວ-ຫວຽດ ນາມ: ການຮ່ວມມືແບບພິເສດ ທີ່ເປັນມູນເຊື້ອມິດຕະພາບອັນຍິ່ງໃຫຍ່, ຜົນສໍາເລັດ ແລະ ທິດທາງຕໍ່ໜ້າ” ເນື່ອງໃນໂອກາດການສະເຫຼີມສະຫຼອງວັນການທູດ ລາວ- ຫວຽດນາມ ຄົບຮອບ 60 ປີ, ເຊິ່ງໃຫ້ກຽດເປັນປະທານເປີດພິທີໂດຍ ທ່ານ ທອງຜ່ານ ສະຫວັນເພັດ, ຮອງລັດຖະ ມົນຕີກະຊວງການຕ່າງປະເທດ ແລະ ທ່ານ ປອ. ຟາມ ລານ ຊຸງ, ຮັກສາການປະທານວິທະຍາຄານການທູດຫວຽດ ນາມ, ກະຊວງການຕ່າງປະເທດຫວຽດ ນາມ ເປັນຜູ້ບັນຍາຍ. ເຂົ້າຮ່ວມຮັບຟັງພິທີປາຖະກະຖາຍັງມີ ບັນດາຄະນະກົມພາຍ ໃນກະຊວງການຕ່າງປະເທດ, ບັນດາທ່ານທູດອາວຸໂສບໍານານ, ພະນັກງານວິຊາການກະຊວງອ້ອມຂ້າງສູນກາງ, ສະຖານທູດຫວຽດນາມ ປະຈໍາ ສປປ ລາວ ແລະ ພາກສ່ວນກ່ຽວຂ້ອງ ລວມຈໍານວນ ຫຼາຍກວ່າ 140 ທ່ານ.
ໃນພິທີເປີດ, ທ່ານ ທອງຜ່ານ ສະຫວັນເພັດ, ໄດ້ຊີ້ໃຫ້ເຫັນເຖິງຄວາມໝາຍຄວາມສໍາຄັນຂອງການພົວພັນຮ່ວມມື ສປປ ລາວ ແລະ ສສ ຫວຽດນາມ ທີ່ມີມູນເຊື້ອແຫ່ງໄມຕີຈິດມິດຕະພາບອັນດີງາມຕະຫຼອດໄລຍະ 60 ປີ, ມີການຜັດປ່ຽນຢ້ຽມຢາມສັນທະວະໄມຕີ, ການພົບປະແລກປ່ຽນບົດຮຽນຮ່ວມກັນ ຢ່າງເປັນປົກກະຕິໃນຫຼາຍລະດັບ ນັບແຕ່ການນໍາສູງສຸດ ຮອດລະດັບວິຊາການຂອງສອງຝ່າຍໃນດ້ານຕ່າງໆ ເຊັ່ນ: ເສດຖະ ກິດ, ການຄ້າ-ການລົງທຶນ, ວັດທະນະທໍາ-ສັງຄົມ ແລະ ການພົວພັນ ລະຫວ່າງ ປະຊາຊົນ ແລະ ປະຊາຊົນຂອງສອງຊາດ. ນອກຈາກນີ້, ຍັງໄດ້ສະໜັບສະໜູນຊ່ວຍເຫຼືອເຊິ່ງກັນ ແລະ ກັນຢ່າງສະໜິດແໜ້ນ ແລະ ຮອບດ້ານບໍ່ວ່າຈະເປັນ ດ້ານການສຶກສາ, ດ້ານວັດທະນະທໍາ, ດ້ານປ້ອງກັນຊາດປ້ອງກັນຄວາມສະຫງົບ, ການຕ່າງປະເທດ ແລະ ອື່ນໆ ບົນຈິດໃຈສາມັກຄີຮັກແພງພິເສດ, ສະໜິດສະໜົມ ແລະ ເອື້ອເຝື້ອເພື່ອແຜ່ຕໍ່ກັນ ຢ່າງສະເໝີຕົ້ນສະເໝີປາຍ. ພ້ອມດຽວກັນນີ້, ທ່ານ ຍັງໄດ້ເນັ້ນຢໍ້າສາຍພົວພັນແບບພິເສດ ລະຫວ່າງ ສປປ ລາວ – ສສ ຫວຽດນາມ ຕະຫຼອດໄລຍະຜ່ານມາ ແລະ ອະນາຄົດ ຈະຍັງສືບຕໍ່ມູນເຊື້ອທີ່ດີ, ມີຄວາມສະມັກຄີທີ່ເຂັ້ມແຂງ ແລະ ໝັ້ນຄົງທະນົງແກ່ນ ສືບຕໍ່ໄປ.
ໃນໂອກາດການບັນຍາຍ, ທ່ານ ປອ. ຟາມ ລານ ຊຸງ ໄດ້ເລົ່າເຖິງປະຫວັດມູນເຊື້ອການພົວພັນຮ່ວມມືຂອງ ສປປ ລາວ ແລະ ສສ ຫວຽດນາມ ໃນໄລຍະກວ່າເຄິ່ງສັດ ຕະວັດທີ່ຜ່ານມາ ສອງຊາດ ໄດ້ຄຽງບ່າຄຽງໄຫຼ່ກັນຕໍ່ສູ້ຢ່າງພິລະອາດຫານຍືດເຍື້ອຍາວນານ ນັບຕັ້ງແຕ່ໄລຍະຕໍ່ສູ້ກູ້ຊາດຂັບໄລ່ຈັກກະພັດຜູ້ຮຸກຮານ ແລະ ປະຕິການຂາຍຊາດ, ຜ່ານຜ່າທຸກອຸປະສັກ ທີ່ເຕັມໄປດ້ວຍຄວາມເສຍສະຫຼະຮ່ວມ ກັນ ຢ່າງສະເໝີຕົ້ນສະເໝີປາຍ ເພື່ອຍາດເອົາຄວາມເປັນເອກະລາດ, ສິດເສລີພາບ ແລະ ຜືນແຜ່ນດິນອັນຄົບຖ້ວນຂອງສອງຊາດ ລາວ-ຫວຽດນາມ ໄດ້ຢ່າງສະຫງ່າ ງາມ, ອັນໄດ້ກາຍເປັນພື້ນຖານອັນແໜ້ນແກ່ນໃຫ້ແກ່ການເຊັນສັນຍາມິດຕະພາບ ແລະ ການຮ່ວມມືໃນປີ 1977. ໃນພາລະ ກິດປົກປັກຮັກສາ ແລະ ສ້າງສາພັດທະນາປະເທດຊາດ, ລາວ ແລະ ຫວຽດນາມ ສືບຕໍ່ພົວພັນຮ່ວມມືກັນຢ່າງແໜ້ນແຟ້ນ ບໍ່ສະເພາະແຕ່ໃນຂອບສອງຝ່າຍ ແຕ່ຍັງຮ່ວມມືກັນ ແລະ ຊ່ວຍເຫຼືອເຊິ່ງກັນ ແລະ ກັນ ຢູ່ໃນເວທີພາກພື້ນ ແລະ ສາກົນ ເພື່ອຕໍ່ສູ້ ແລະ ຍາດແຍ່ງເອົາຜົນປະໂຫຍດສູງ ສຸດມາສູ່ປະເທດຊາດຂອງຕົນ.
ການເດີນທາງມາຢ້ຽມຢາມ ສປປ ລາວ ຂອງ ທ່ານ ປອ. ຟາມ ລານ ຊຸງ ພ້ອມດ້ວຍຄະນະ ໃນຄັ້ງນີ້, ນອກຈາກການປະຖະກະຖາ ເນື່ອງໃນໂອກາດ 60 ປີ ການພົວພັນການທູດ ລາວ-ຫວຽດນາມ ແລ້ວຍັງໄດ້ເຂົ້າຮ່ວມການພົບປະສອງຝ່າຍ ລະຫວ່າງ ສະຖາບັນການຕ່າງປະເທດລາວ ແລະ ວິທະຍາຄານການທູດຫວຽດ ນາມ, ເຊິ່ງໄດ້ຈັດຂຶ້ນໃນວັນທີ 19 ຕຸລາ 2022 ເພື່ອຂະຫຍາຍເນື້ອໃນຈິດໃຈຂອງບົດບັນທຶກຊ່ວຍຈໍາທີ່ ສອງກະຊວງການຕ່າງປະເທດ ໄດ້ລົງນາມຮ່ວມກັນ ໃນປີ 2012 ເປັນຕົ້ນມາ, ແນໃສ່ຮັດແໜ້ນການພົວພັນ ແລະ ຮ່ວມມື ລະຫວ່າງ ສະຖາ ບັນການຕ່າງປະເທດລາວ ແລະ ວິທະ ຍາຄານການທູດຫວຽດນາມ ໃຫ້ກ້າວເຂົ້າສູ່ລວງເລິກ ແລະ ຂະຫຍາຍອອກສູ່ລວງກວ້າງໃນຕໍ່ໜ້າ.
ສະຖາບັນການຕ່າງປະເທດ, ກະຊວງການຕ່າງປະເທດ ສປປ ລາວ ແລະ ວິທະ ຍາຄານການທູດຫວຽດນາມ, ກະຊວງການຕ່າງປະເທດ ແຫ່ງ ສສ ຫວຽດນາມ ໄດ້ມີການຜັດປ່ຽນການຢ້ຽມຢາມ ແລະ ພົບປະເຊິ່ງກັນ ແລະ ກັນ ເປັນປະຈໍາໃນທຸກໆປີ ເພື່ອສົ່ງເສີມການພົວພັນຮ່ວມມື ລະຫວ່າງ ສອງສະຖາບັນໃຫ້ມີຄວາມແໜ້ນແຟ້ນຍິ່ງຂຶ້ນ.
ຂ່າວ;ພາບ: ກົມການຂ່າວ ກະຊວງການຕ່າງປະເທດ